Di Persimpangan Dilema

"Di Persimpangan Dilema" ialah lagu yang dirakamkan dan dipersembahkan oleh penyanyi wanita Malaysia, Nora, dikeluarkan pada 1994 sebagai single kedua untuk album sulungnya, Sandiwara. Lagu ini dicipta oleh Adnan Abu Hassan manakala liriknya ditulis oleh Elyna dan diterbitkan oleh Johan Nawawi. Lagu ini menjadi kejayaan komersial di Malaysia apabila berjaya menaiki carta muzik tempatan dan telah dirakamkan semula sebanyak beberapa kali. Sebuah muzik video telah diterbitkan bagi mempromosikan single ini.

Komposisi
"Di Persimpangan Dilema" ialah sebuah lagu berentak balada melankolik yang berkisarkan tentang hubungan sesama manusia yang di ambang kemusnahan. Lagu ini berdurasi selama 5 minit dan 19 saat, digubah oleh Adnan Abu Hassan dan liriknya ditulis oleh Elyna. Suami Nora, Johan Nawawi berkhidmat sebagai penerbit.

Muzik video
Muzik video untuk "Di Persimpangan Dilema" dikeluarkan pada 1994. Sehingga 2021, muzik video lagu ini telah meraih lebih 1 juta tontonan di YouTube.

Sambutan
"Di Persimpangan Dilema" dikeluarkan sebagai single kedua Nora untuk album sulungnya, Sandiwara. Lagu ini melancarkan kerjaya muzik beliau dan disifatkan sebagai lagu tandatangannya. Nora meluahkan rasa terharu terhadap sambutan peminat terhadap lagunya ini dalam satu temubual bersama Harian Metro pada Februari 2021: "Mungkin ramai yang tidak tahu sejarah lagu ini sudah berusia 28 tahun [...] Sehingga hari ini, melodi lagu ini seolah-olah tidak pernah pudar. Sehingga kini, lagu ini adalah lagu wajib di setiap persembahan saya".

Lagu ini juga pernah mendapat anugerah khas Lagu Sepanjang Zaman dan telah dirakamkan semula sebanyak beberapa kali. Pada tahun 2003, "Di Persimpangan Dilema" dirakamkan semula oleh Nora dengan menampilkan duet bersama penyanyi dan bekas juara Akademi Fantasia musim pertama, Vince Chong yang mana versi baru lagu ini diberi tajuk "Dilema '03".

"Di Persimpangan Dilema" juga menjadi kejayaan komersial di Indonesia apabila ia telah dirakamkan semula oleh Kris Dayanti dan Terry Shahab. Muzik video 2017 oleh Terry telah mencatatkan 55 juta tontonan di YouTube.

Persembahan secara langsung
Lagu ini juga telah dipersembahkan secara langsung oleh Nora di konsert minggu pertama Gegar Vaganza musim ketiga pada 16 Oktober 2016.

Senarai runut

Sejarah keluaran

Carta

Anugerah dan pencalonan

Rujukan

Lagu 1994
Single 1994
Lagu Malaysia tahun 1994
Lagu Nora